Spritdødsfallene: - Kan meget vel skyldes annet enn metanol
Politiet kunne heller ikke onsdag vite med sikkerhet om de to avdøde mennene på 58 og 59 år var metanolforgiftet, selv om symptomene passer. Prøvene har ikke gitt klare svar. Jo senere i sykdomsforløpet man kommer til behandling, jo vanskeligere er det å sette diagnose og behandle, opplyser overlege og forsker Knut Erik Hovda til VG.Han understreker at han ikke har førstehånds kjennskap til sakene i Hedmark, men uttaler seg på generelt grunnlag ut fra at de to kom relativt sent til behandling på sykehus. Hovda er en internasjonal kapasitet på området, og sammen med teamet sitt mottok han nylig en helsepris for utviklingen av en ny metode for diagnose av metanolforgiftning. - Hva annet kan det skyldes når folk får slike symptomer? - Det kan for eksempel være etter frostvæske, som drikkes i noen sammenhenger. Dette inneholder en søsteralkohol av metanol, og er veldig giftig. Det hender at enkelte som tror de drikker rødsprit, faktisk drikker frostvæske med rødfarge i. Behandlingen er mye den samme, men igjen er det vanskelig når folk kommer sent til behandling, sier overlegen på generelt grunnlag.Ved metanolforgiftning er det viktig å få satt diagnose og startet behandling så raskt som overhodet mulig. - Hvis de har drukket vanlig alkohol samtidig med metanol, tar det ganske lang tid før de blir syke. I 2002 var det folk som ikke fikk symptomer før etter en uke, sier Hovda. Hovda har erfaring med bruk av relativt ny motgift, som ble brukt med gode resultater da han var i Tsjekkia i for å hjelpe til da de opplevde en bølge av metanolforgiftninger i høst. Men heller ikke denne kan redde liv når det har gått for lang tid.Politiet i Hedmark har sendt spritprøver til analyse hos Kripos, men foreløpig er det ikke påvist metanol. Flere analyser skal gjennomføres, og politiet holder ulike muligheter åpne. De frykter at livsfarlig metanol er i omløp.Politiet gjentok da advarselen mot å drikke sprit de ikke vet hva er og hvor kommer fra, og ber om tips fra personer som har opplysninger om saken eller omsetning av ulovlig sprit. Begge de omkomne skal obduseres. I en pressemelding onsdag ettermiddag opplyste politiet at de ikke ville kommentere etterforskningen i kveld. VG har vært i kontakt med kommunikasjonsavdelingen ved Sykehuset Innlandet, som onsdag kveld ikke hadde anledning til å kommentere hvor sent i sykdomsforløpet de to kom til sykehuset.
De to som døde etter å ha drukket sprit i Eidskog i Hedmark, kan godt ha fått i seg noe annet enn metanol, mener ekspert.